19. schôdza NR SR - 9.deň - A. dopoludnia
Dátum: 2013-05-28
Poslanec: Hlina, Alojz (-)
Druh vystúpenia: Vystúpenie v rozprave

26. Vážená pani predsedajúca, vážený pán predseda, vážení kolegovia, v správe Najvyššieho kontrolného úradu chcem povedať, by som to chcel začať aj takým spôsobom, aby to vyznelo ako obžaloba. Ja chcem obžalovať ľudí z Kamenína, že ako nám ničia túto krajinu, lebo by ste neverili, v Kameníne sú obrovskí gauneri. Zo správy vyplýva, že v tejto krajine je v zásade plus-mínus všetko v poriadku a Najvyšší kontrolný úrad za minulé obdobie dal jedno trestné oznámenie na Kamenín. Mne to pripomenulo takú, čo bol, tá Susan Boyle, keď ju našli, ten Simon Cowell. A povedal, že on ani nevie, kde to je, z kade ona je. Ja tiež, priznám sa, som si musel pozrieť, že kde je Kamenín. Kamenín je dole na juhu pri, pri Leviciach, v tamtej časti, Štúrovo, a by ste neverili, že čo tam musia byť za gauneri. Viete, keď my vieme, jak to tu vyzerá, to bolo ako tak. A jediné, čo tak oni, v tom Kameníne. No ja by som sa tam normálne šiel pozrieť, čo to sú tam za ľudia. Tak som chcel začať. A teraz sa ospravedlňujem ľuďom z Kamenína, hej, lebo to sa asi týka ich samosprávy. Ja som nespokojný s touto správou a poviem aj potom, že prečo. Ale treba začať tak, že poznajúc stav, vieme, že jak to tu chodí, tak Najvyšší kontrolný úrad podal, veď vy ste to, pán predseda, aj spomínali, že ste podali a podali ste jedno trestné oznámenie na Kamenín. Takže Kamenín je tá pliaga našej krajiny. Kamenín je, je to, čo nám ničí kredit našej krajiny. Kamenín je obludná obec plná gaunerov, keď to preženiem. Všetko ostatné je plus-mínus v poriadku. Ja, čo má význam? Má význam sa v tej správe venovať, ak to niekto pozerá, ja aj spravím reklamu tejto správe, ale aj Národnej rade, lebo aj Národnej rade treba robiť reklamu. Vážení občania, ktorí to pozeráte, dajte si www.nrsr.sk , tam si nájdete schôdze, tam si nájdete program, program si rozkliknete a tam si nájdete aj túto správu. V prípade, že ste starší, nie celkom ste užívateľsky komfortný, poproste syna, poproste vnuka, dcéru, prípadne vnučku. Pozrite si to, stojí to za to. V zásade veľa vecí stojí za to, aby ste si pozreli, aby ste vedeli, že čomu sa tu my venujeme, alebo sa tvárime, že sa niečomu venujeme. Správa samotná hovorí o tom, čo robili, skúsim to len tak zľahka preletieť, za minulý rok. Ja sa aj vrátim k tomu, čo pán predseda hovoril, že vykonali 57 kontrolných akcií z 354 kontrolných subjektoch a evidovali 6 180 nedostatkov. Tak ja som si taký jednoduchý prepočet spravil, že, teraz neviem, či počas tých akcií alebo v tých kontrolovaných subjektoch, nuž tak či tak, je to štatisticky dosť zlé, lebo keď je 6 180 nedostatkov, keby sme ich vydelili počtom kontrolných akcií, tak je to 108 nedostatkov na kontrolnú akciu. Keby sme ich vydelili počtom kontrolovaných subjektov, tak je to 18. To znamená 18, priemer 18 nedostatkov je v každom kontrolovanom subjekte. No to už museli mať, ja neviem, od menovky, po, po všetko asi zlé, lebo to je dosť, musíte, musíme uznať. To je také zarážajúce a zarážajúci je aj ten výstup. A teraz k tým samotným, pri niektorých sa, nebudem vás tu... Naozaj ľuďom odporúčam, pozrite si, niektoré veci sú tam fakt zaujímavé, pozrite si to doma v kľude. Mňa napríklad, len začína to, že výsledky kontrol čerpania, hovoríme o Juvente, ale tam sa vám to asi niekto, pán predseda, niekto vám tam zlial, lebo tu hovoríte o Juvente a potom aj o celkovom čerpaní, nie celkom tomu rozumiem. Napríklad pri Juvente sa zistilo, že čerpanie malo mierne rastúcu tendenciu. No tak to je tak, keby som povedal, zistenie zásadného významu, hej, že. Nič v zlom. No tak 21, potom 28, konštatovanie je, že malo mierne rastúce. No tak to je naozaj že vec, ktorú by sme si zistili aj, aj sami. No ale však dobre. A v ďalších veciach, hovorím, ktoré tu sú, dohľad nad zdravotnou starostlivosťou, celé zlé, hej. Kto sa tomu venuje, pozrite si, ako ten úrad hospodáril, respektíve nehospodáril. Máte tu aj boj proti drogám a dopingu, obľúbená to téma aj novovytvorenej koalície, hej, ktorá tu vznikla. Tiež, chybičky sa stali, že mali niečo kúpiť, kúpili niečo iné. No však, čo už, hej?! Máme tu aj veci týkajúce sa ciest. Viete, napríklad niektoré tie veci, že zistené nedostatky. A k tomu sa mierne pristavím, že čo vlastne nebolo a že čo s tým, hej. A pristavím sa, to máte aj pri cestách, tam cesta Nová Bystrica, Oravská Lesná, tam asi dokopy vyzerá, že nesedelo nič, ale potom tu máte slávne mýto, hej. A pri tom mýte sa pristavím, lebo to mýto je celé zlé, celé zlé, a pristavím sa z úcty ku kamionistom, z úcty k ľuďom, ktorí ho platia. Hovorí sa tu, že, že ako prebiehali, teraz, pozrite, dovolím si zacitovať: "Niektoré doklady neboli založené, datované alebo podpísané alebo boli podpísané neoprávnenou osobou. Preberacie protokoly neobsahovali na diaľničné známky predpísané náležitosti. V desiatich prípadoch neboli internými dokladmi schválené platby úhrady formou schvaľovacieho listu faktúry. V 11-ch prípadoch nezdokladovali internými..." No proste, pardon za výraz, bordel, hej. A teraz si predstavte, že tu je ten pohon na živnostníka, pohon na malého podnikateľa. No keby on také niečo urobil, že jak by ho krútili, jak by v tom prievane visel?! No tak tuná ľudia, vyzerá z toho, keď to tak zľahka prečítam, že dokopy nemali nič, ale o 11 mil. si navýšili už aj to obludné mýto, a to plnenie, čo táto krajina platí tým ľuďom za to mýto, tak ešte stihli to od nejakých 11 mil. navýšiť. No však mali údajne, že nejaké ďalšie náklady s tým spojené, a zúčtovali to tak jako to, to znamená, nebolo bez priloženia dokladov. Viete, napríklad takto, že "bez priloženia dokladov preukazujúcich skutočné náklady poskytovateľa služby za"... Čiže bez týchto dokladov to bolo zaplatené, preplatené. No, no radosť žiť! Pri tej príležitosti treba aj povedať, že NKÚ robí aj odporúčania. A napríklad pri týchto, by som povedal, obludných zisteniach pri mýte, kde chudákom bolo treba ešte doplatiť 11 mil., lebo však mali nejaké zvýšené náklady, tak tie odporúčania sú absolútne bezpohlavné, hej, lebo to vlastne súvisí, že čo zistili a potom prípadne, že čo odporučili. A chlapcom od mýta, alebo ľuďom, ktorí preplácajú faktúry bez ničoho, tak odporučili, to by som znova mohol zacitovať, ale, ľudia, v kľude si to pozrite, odporučili, že by to v zásade asi robiť nemali a mali by dodržiavať, no odporučili, že teda, že: chlapci, dajte pozor, však možno prídeme aj na budúci rok, nech to tam nemusíme písať, hej. Skrátene povedané. Tak nejako to tu v tejto krajine stále ešte ako-tak funguje. Máme tu potom aj zistenia v pošte, v Tipose. V Tipose tam bol superbordel, pardon za výraz, ale máme aj také veci, do ktorých by slušní ľudia nešiahali, alebo slušní ľudia by nechali na pokoji, hej, aj také, že šport alebo čo. V športe napríklad máte vec, že si vyfaktúrovali, to je odrobinka svojím spôsobom, ale sparing partnera pri športe, pri ktorom neexistuje sparing partner, ale potom, teraz pre športovcov, odporúčam, že keď vás niekde, že potrebujete, ja neviem, na tenisky a povedia vám, že nemáte, no nemáte, lebo tu v správe to píšu, kľudne si to športovci pozrite, že sa nakúpilo za 1,8 mil. nejaký softvér alebo niečo sa nakúpilo. A teraz vám to prečítam, že jak sa to nakúpilo: "Bez toho, aby mal (...) finančné prostriedky. Súčasne pri jeho obstarávaní bol porušený zákon o verejnom obstarávaní zadaním neprimeraných požiadaviek (...) nebol vylúčený neskorší víťaz súťaže pre nesplnenie podmienky technickej spôsobilosti. Zároveň nebol dodržaný zákon o správe majetku štátu, keď informačný systém napriek tomu, že bol zakúpený a evidovaný v majetku, nebol kontrolovaným subjektom využívaný." No z tohto mne vychádza, že nejakí športovci, ale nie športovci, lebo športovci chodia, sú na trati alebo vo vode divokej, ale títo nejakí, všelijakí príživníci proste kúpili nejaký softvér za 1,8 mil. eura, porušili všetko, čo existuje na svete, a ešte to bolo aj nanič. Ale trestné oznámenie tu podali iba na Kamenín. Tam sú najväčší gauneri v Kameníne. Ja by som si dovolil tvrdiť, že aj toto by stálo za to, že. Sú tam samozrejme aj zistenia zo zdravotného, že niekto kúpil niečo za 2 mil., a pritom to stálo o polovicu menej. Aj na MZV potrebovali najdrahšie nábytky, aké existujú. To tiež tu máme. Odporúčam ľuďom naozaj si niektoré veci prečítať, aby vedeli jak sa hospodári s verejnými zdrojmi. Je tu napríklad aj kontrola zameraná na hospodárenie s verejnými zdrojmi, s majetkom pri správe a údržbe miestnych komunikácií subjektov územnej samosprávy. V zásade o výtlkoch, hej, čiže, to je výtlková kontrola, ale ona asi tak sa nezameriavala, ale to je výtlková kontrola. To znamená, samospráva, ktorá mala peniaze na údržbu a obnovu miestnych komunikácií, to znamená, mali zalievať výtlky, tak znova by ste neverili, a teraz neviem, z tej správy to jednoznačne nevyplýva, že... To sú (Vystupujúci sa obracia na predkladateľa.), to sú tie prípady, kde bolo porušené niečo, alebo sú to všetky prípady? Lebo jak sú toto všetky prípady, kde ste boli, tak v každej bolo niečo porušené. A jak sú to iba prípady, kde bolo niečo porušené, potom by ma zaujímalo, že kde sú tie prípady, kde nebolo nič porušené. Čiže to tiež mi z toho, jednoznačne z tej správy nevyplýva. No vo výtlkovej časti kontroly môžme znova suverénne, bez mihnutia oka skonštatovať, čo sa dalo, sa porušilo. Však prečo nie?! Lebo tu sa nič nedeje a jediný, kto dostane po ušoch, bude Kamenín. Aj by som povedal taký, také peniaze do zvončeka, ja tomu hovorím. Viete, to sú, to pred kostolom stáli a zbierali do zvončeka, a to boli, našiel sa, aj u nás sa našiel jeden, kto si z tých peňazí vedel zobrať. A celá komunita ho tak odsúdila, že to už je aj prach nasadaný na tom a stále si to ľudia, poviem, to sú peniaze, na ktoré sa nešiaha. Ale tu znova, aj domovy dôchodcov a hospodárenie v domovoch dôchodcov by som ja tiež nazval ako, ako peniaze, na ktoré by už fakt ľudia mohli mať Pána Boha pri sebe, že na tie už nešiahneme, hej, svojou kradmou rukou. Ale vyzerá, že nevadí, nebojíme, ideme. Výsledky v nitrianskom kraji potvrdzujú, že chybička se stala. Samozrejme, že keď sme zistili, že čo sa deje, tak je dôležité povedať, že čo s tým. A to by ma napríklad tiež zaujímalo, lebo tu aj hovorí... (Ruch v sále. Vystupujúci sa odmlčal.) Jurinová, Erika, podpredsedníčka NR SR Poprosím pána poslanca Jarjabka, aby nevyrušoval pána kolegu. (Oslovený poslanec: Mám taký pocit, že nevyrušujem.) Asi, áno. Rečník k pánovi predsedovi, pánovi Jasovskému, tak. Ďakujem pekne. Hlina, Alojz, poslanec NR SR Ďakujem veľmi pekne aj ja. Tretíkrát to poviem, nevynucujem si, ale to je takou známkou elementárnej slušnosti a špeciálne od predsedu výboru pre kultúru, by to mohol chápať, hej, že ma to ruší. Mňa to ruší, tak ja som si počkal, prípadne to kľudne ste mohli dodebatovať potom. No hryznem si do jazyka. Takže čo s tým, hej, čo s tými, čo ste zistili? Píšete, že ste poslali 32, to ma ináč zaujalo, 32 oznámení na výbor, napríklad pre verejnú správu a regionálny rozvoj. Mňa by fakt zaujímalo, že čo s tými tridsiatimi dvoma podaniami ten výbor urobil. Lebo to je presne ten náš problém, že nie sme dôslední. My sme zistili, že niekto bol schopný vybrať peniaze zo zvončeka, to znamená, nejaké domovy dôchodcov, niekto bol schopný športovcom zobrať 1,8 mil. euro za softvér, ktorý nepotrebujú, teraz nemajú na tenisky, tak ma zaujíma, že čo s tým, hej. Že tá dôslednosť, to dokončenie toho. No tak to by ma, to si možno v ďalšom, bude aj predmetom mojich interpelácií tých jednotlivých prípadov, že jak sa pokračovalo s tými zisteniami, kde to bude možné interpelovať. A toto je možno otázka na výbor, výboru pre regionálny rozvoj, pre verejnú správu a regionálny rozvoj. To znamená, 32 podaní dostali, mňa by fakt zaujímalo, že čo s tým oni, oni urobili. No budem končiť s tým, s tým, že tá súčinnosť, s tým, čo som začal. To znamená, keď tá súčinnosť, aj to tu bolo spomínané, tak z celej správy v zásade vyplýva to, že sa veľa vecí porušilo, veľa zistení sa zistilo. Ale rozsah u jedných bol iba v tom nešťastnom gaunerskom Kameníne, ale ospravedlňujem sa, teraz to hyperbolizujem, ospravedlňujem sa ľuďom v Kameníne, ja len upozorňujem na tú absurditu, hej, že vlastne po celom tom marazme, ktorý tu žijeme, z tejto správy vyplýva, že najväčší gauneri sú v Kameníne, lebo tam vlastne to bolo vyextrahované až do toho trestného oznámenia. Všetko ostatné je v sfére nejakých odporúčaní, takého rozvláčneho diskutovania a takého hryzenia, aby nebolelo. (Hlas predkladateľa.) Tak to je, lebo tu to je presne uvedené, že jedno a potom ste len poskytovali súčinnosť pri nejakých trestných konaniach a oznamovali ste nesúlad s "vezedenkami". No tu správa v zásade končí, potom sú už len obrázky z ciest, tie sú nie celkom pre nás dôležité. A chcem skončiť s tým, že ja som hlboko nespokojný s touto správou a to by bol aj procedurálny môj návrh, že žiadam, aby sa správa vrátila na dopracovanie. A jednoznačne ju treba dopracovať v tej, v dokončení zistených nedostatkov. Mňa by to naozaj zaujímalo, že kto zahučal, kto vyletel, kto zaplatil pokutu, kto, ja neviem, okrem Kamenína, hej, okrem ľudí v Kameníne, hej, že kto vlastne nesie nejakú zodpovednosť. Lebo z tejto správy to nevyplýva. A nechcem byť osobný. Budeme dneska voliť aj šéfa NKÚ. Mám pocit, že znova nebudeme voliť šéfa NKÚ, lebo tento je mladý, potom zas niekto bude chudý, potom bude tučný, potom bude neviem jaký. Tak neviem, kedy vlastne zvolíme toho šéfa NKÚ? (Reakcia z pléna.) Len viete, vážení kolegovia, že ak chcete, to tam aj niekde bolo, že kto má, kto boli tie personálne návrhy. Že premiér navrhol nejaké personálne návrhy, že kto by mohol byť, ale tieto, by som povedal, bezzubé tigre to je presne to, čo potrebujeme. Lebo bezzubé tigre by vypracovávali presne takéto bezzubé správy, ktorým by sme sa takýmto, by som povedal, s primeraným záujmom venovali a krajina by takýmto spôsobom ďalej pokračovala, ako pokračovala. A tých gaunerov z Kamenína by sme len takto nejakým spôsobom ako obeť pribili, že tí sú tu najhorší a tí nám spôsobujú, že tá krajina ide, ide takým smerom, ako ide. Čiže nesúhlasím s komunikáciou typu, že niekto je mladý, niekto je taký alebo hentaký. Nechávam na zváženie, lebo takéto bezzubé správy v krajine, v ktorej vieme, ako to funguje, to je proste nenáležité. Ďakujem pekne.